Hoe Google ligginginligting gebruik – Privaatheid en bepalings – Google
Hoekom gebruik Google ligginginligting?
Hoe weet Google wat my ligging is?
Hoe word ligging in my Google-rekening gestoor?
Hoe word ligging gebruik om advertensies te wys?
Google se privaatheidsbeleid beskryf hoe ons inligting, insluitend ligginginligting, hanteer wanneer jy Google se produkte en dienste gebruik. Hierdie bladsy verskaf bykomende inligting oor die ligginginligting wat ons insamel en hoe jy dit kan beheer.
Om nuttige, betekenisvolle ervarings te bied is die kern van wat Google doen, en ligginginligting speel 'n belangrik rol daarin om juis dit te doen. Ligging kan jou ervaring oral op Google relevanter en nuttiger maak – van rigtingaanwysings tot om seker te maak dat jou soekresultate dinge naby jou insluit, tot om vir jou te wys wanneer 'n restaurant gewoonlik besig is. Ligginginligting help ook met sommige kernprodukfunksies, soos om 'n webwerf in die regte taal te bied of om te help om Google se dienste veilig te hou.
Afhangend van die produkte wat jy gebruik en die instellings wat jy kies, kan jy aan Google verskillende soorte ligginginligting gee wat noodsaaklik is om sommige dienste te laat werk en om ander nuttiger vir jou te maak. Ligging kan kom vanaf intydse seine, soos jou IP-adres of toestelligging, en ook vanuit jou vorige aktiwiteit op Google-werwe en -dienste om ervarings vir jou konteks te pasmaak. Hieronder is die primêre maniere waarop ons inligting oor jou ligging kan kry.
Van jou internetverbinding se IP-adres af
'n IP-adres (ook bekend as 'n internetadres) word deur jou internetdiensverskaffer aan jou toestel toegewys en word vereis as jy die internet wil gebruik. IP-adresse word gebruik om die verbinding tussen jou toestel en die webwerwe en dienste wat jy gebruik, te maak. IP-adresse word rofweg op geografie gegrond. Dit beteken dat enige webwerf wat jy gebruik, insluitend google.com, sekere inligting oor jou algemene omgewing kan kry.
Soos baie ander internetdienste, kan Google inligting oor jou algemene omgewing gebruik om basiese dienste te verskaf. 'n Skatting van die algemene omgewing waar jy is, beteken byvoorbeeld dat Google vir jou relevante resultate kan gee. Dit hou ook jou rekening veilig deur ongewone aktiwiteit te bespeur, soos 'n aanmelding in 'n nuwe stad.
Vanuit jou vorige aktiwiteit
Wanneer jy ons dienste gebruik, kan ons aflei dat jy in 'n plek belangstel, selfs al sê jou toestel nie presies vir ons waar jy is nie. Byvoorbeeld, as jy na "Kafees in Parys" soek, kan ons aanneem dat jy plekke naby Parys sal wil sien en vir jou resultate van kafees daar wys. Sommige items vanuit jou aktiwiteit, soos vorige soektogte, kan ook die algemene omgewing waar jy op daardie tydstip was, insluit. Afhangend van jou instellings, kan hierdie soort inligting in jou rekening geberg word en gebruik word as 'n invoer; byvoorbeeld, om te besluit of jy dalk nog in Parys is wanneer jy later nog soektogte doen.
Van jou geëtiketteerde plekke af
Jy kan ook kies om ons te vertel van plekke wat vir jou belangrik is, soos jou huis of jou werk. Dit kan jou help om dinge te doen soos om vinniger rigtingaanwysings te kry deur jou huis- en werkadres op te haal. Hierdie inligting kan ook gebruik word om die resultate te beïnvloed wat ons vir jou gee. Kom meer te wete
Uit jou toestelle
Baie toestelle, soos fone en rekenaars, kan hul presiese ligging bepaal. Jy kan Google en ander programme toelaat om vir jou nuttige kenmerke te gee op grond van waar jou toestel geleë is. Byvoorbeeld, as jy laat is vir 'n kuier by jou vriende, sal jy waarskynlik 'n navigasieprogram wil gebruik om te weet wat die vinnigste manier is om by jou bestemming te kom. Om draai-vir-draai-rigtingaanwysings te kry, sal jy dalk jou toestel se ligging moet aanskakel en die program toegang daartoe moet gee. En vir sommige soektogte, soos "koffiewinkel", "busstop" of "kitsbank", sal die resultate gewoonlik nuttiger wees as die presiese ligging beskikbaar is.
As jy kies om jou toestelligging op jou Android-toestel aan te skakel, kan jy kenmerke soos navigasie gebruik om 'n program toegang tot jou huidige ligging te gee, en om jou foon te soek. Jy kan ook kies watter programme toestemming het om jou toestel se ligging te gebruik met eenvoudige kontroles waarmee jy die toestemming vir individuele programme aan of af kan skakel. Op Android kan jy sien wanneer 'n program versoek om jou foon se GPS-gegronde ligging te gebruik wanneer die bokant van jou skerm Ligging wys. Kom meer te wete
Op die meeste Android-toestelle verskaf Google, as die netwerkliggingverskaffer, 'n liggingdiens genaamd Google Liggingdienste (GLS), wat in Android 9 en nuwer bekendstaan as Google Liggingakkuraatheid. Hierdie diens is daarop gemik om akkurater toestelligging te bied en liggingakkuraatheid in die algemeen te verbeter. Die meeste selfone is toegerus met GPS, wat seine van satelliete af gebruik om 'n toestel se ligging te bepaal. Met Google Liggingdienste kan bykomende inligting egter van Wi-Fi, selnetwerke en toestelsensors in die omtrek af ingesamel word om jou toestel se ligging te bepaal. Dit doen dit deur van tyd tot tyd liggingdata van jou toestel af in te vorder en dit op 'n anonieme manier te gebruik om liggingakkuraatheid te verbeter.
Jy kan Google Liggingdienste enige tyd in jou toestel se ligginginstellings deaktiveer. Jou toestel se ligging sal aanhou werk, selfs as GLS afgeskakel is, maar die toestel sal net op GPS staatmaak om toestelligging vir programme met die nodige toestemming te skat. Google Liggingdienste verskil van jou toestel se ligginginstelling. Kom meer te wete
Die instellings en toestemmings op Android beheer of jou toestelsensors (soos GPS) of netwerkgegronde ligging (soos GLS) gebruik word om jou ligging te bepaal en watter programme toegang tot daardie ligging het. Hulle beïnvloed nie hoe webwerwe en programme jou ligging moontlik op ander maniere kan vasstel nie, soos deur jou IP-adres.
Afhangend van die Google-produkte en -dienste wat jy gebruik en jou instellings kan Google ligginginligting in jou Google-rekening stoor. Twee van die algemeenste plekke waar hierdie inligting gestoor kan word, is Ligginggeskiedenis en Web- en Programaktiwiteit.
As jy intekening op Ligginggeskiedenis aanvaar en jou toestel deel die ligging, sal die presiese ligging van jou aangemelde toestelle ingesamel en geberg word, selfs wanneer jy nie aktief 'n Google-produk of -diens gebruik nie. Dit help om jou tydlyn te skep waar Ligginggeskiedenis-data geberg word, en kan gebruik word om toekomstige aanbevelings op Google aan te dryf. Jy kan enige tyd nagaan, wysig en uitvee wat in jou tydlyn gestoor is.
As jy Ligginggeskiedenis aanskakel, word meer gepersonaliseerde ervarings oral op Google verskaf – restaurante wat in Google Maps voorgestel word op grond van eetplekke wat jy besoek het, intydse inligting oor die beste tyd om huis toe of werk toe te vertrek om die verkeer te vermy, en albums in Google Foto's wat outomaties geskep word uit plekke wat jy besoek het.
Besoek jou Aktiwiteitkontroles om te bepaal of jy Ligginggeskiedenis aangeskakel het. Jy kan gevra word om aan te meld, en van daar af kan jy kyk of hierdie kontrole aan is. Terwyl jy die insameling van nuwe Ligginggeskiedenis-data kan onderbreek, sal jou vorige Ligginggeskiedenis-data steeds geberg word totdat jy dit uitvee. Kom meer te wete
As jy jou Ligginggeskiedenis-data uitvee, kan jy steeds ander liggingdata hê wat elders geberg is – soos in Web- en Programaktiwiteit.
As Web- en Programaktiwiteit geaktiveer is, word jou soektogte en aktiwiteit in 'n aantal ander Google-dienste in jou Google-rekening gestoor. Die aktiwiteit wat in Web- en Programaktiwiteit gestoor word, kan ook ligginginligting insluit. Byvoorbeeld, as jy "weer" in Search intik en weerresultate kry op grond van waar jy is, word hierdie aktiwiteit, insluitend die ligging wat gebruik word om hierdie resultaat te verskaf, in jou Web- en Programaktiwiteit gestoor. Die ligging wat gebruik word en in jou Web- en Programaktiwiteit geberg word, kan kom vanaf seine soos die toestel se IP-adres of van jou vorige aktiwiteit of van jou toestel af as jy gekies het om jou toestel se ligginginstellings aan te skakel.
As jy jou Web- en Programaktiwiteit aanskakel, help dit ons om vir jou nuttiger soekresultate, relevanter advertensies en meer gepasmaakte voorstelle te wys – soos wanneer jy sien dat jou soektog outomaties op grond van vorige soektogte voorgestel word. Jy kan nagaan wat in jou Web- en Programaktiwiteit is en dit uitvee, of dit vir jou Google-rekening onderbreek. As jy Web- en Programaktiwiteit onderbreek, sal jou toekomstige soektogte en aktiwiteit in ander Google-dienste nie gestoor word nie. Selfs al vee jy jou Web- en Programaktiwiteit se data uit, kan jy steeds liggingdata hê wat elders geberg is – soos in Ligginggeskiedenis.
Besoek jou Aktiwiteitkontroles om te bepaal of jy Web- en Programaktiwiteit aangeskakel het. Jy kan gevra word om aan te meld, en van daar af kan jy kyk of hierdie kontrole aan is. Kom meer te wete
Advertensies kan op grond van jou algemene ligging bedien word. Dit kan ligging insluit wat van die toestel se IP-adres afgelei is. Afhangend van jou advertensiepersonalisering-instellings sal jy dalk ook advertensies op grond van jou aktiwiteit in jou Google-rekening sien. Dit sluit aktiwiteit in wat in jou Web- en Programaktiwiteit geberg is en wat vir nuttiger advertensies gebruik kan word. Nog 'n voorbeeld: as jy Ligginggeskiedenis geaktiveer het en gereeld na ski-oorde toe gaan, sal jy dalk later 'n advertensie vir ski-toerusting sien wanneer jy 'n video op YouTube kyk. Google gebruik Ligginggeskiedenis op 'n anonieme en saamgevoegde manier vir gebruikers wat gekies het om intekening daarop te aanvaar om adverteerders te help om te meet hoe gereeld 'n aanlyn advertensieveldtog help om verkeer na fisiese winkels of eiendomme toe aan te dryf. Ons deel nie Ligginggeskiedenis of enige ander identifiserende inligting met adverteerders nie.
Jy het beheer oor die data wat in jou Google-rekening geberg word, en kan enige tyd gepersonaliseerde advertensies afskakel. Wanneer advertensiepersonalisering af is, gebruik Google nie die data wat in jou Google-rekening geberg word om relevanter advertensies aan jou te bedien nie.